Document ID: 32002D0855

32002D0855
L 301/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 октомври 2002 година
за определяне на специални условия за внос на рибни продукти от Нова Каледония
(нотифицирано под номер С(2002) 4090)
(текст от значение за ЕИП)
(2002/855/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания по отношение на производството и предлагането на пазара на рибни продукти (1), последно изменена с Директива 97/79/ЕО (2), и по-специално член 11, параграф 1 от нея,
като има предвид, че:
(1)
В Нова Каледония бе извършена проверка от името на Комисията за установяване на условията, при които рибните продукти се произвеждат, съхраняват и експедират за Общността.
(2)
Изискванията на законодателството на Нова Каледония по отношение на здравната инспекция и наблюдението и контрола над рибните продукти могат да се считат за еквивалентни на тези, определени в Директива 91/493/ЕИО.
(3)
По-специално Direction des Affaires Vétérinaires, Alimentaires et Rurales (DAVAR) към Département de l'Économie Rurale е в състояние ефективно да удостоверява прилагането на действащото законодателство.
(4)
Уместно е да бъдат определени подробни правила относно здравния сертификат, който съгласно Директива 91/493/ЕИО следва задължително да придружава пратките с рибни продукти, които се внасят в Общността от Нова Каледония. Тези правила следва по-специално да конкретизират определението за образец на сертификат, минималните изисквания по отношение на езика или езиците, на който/които той трябва да бъде изготвен, както и статута на лицето, упълномощено да го подпише.
(5)
Маркировката на отделните опаковки с рибни продукти, с изключение на някои замразени продукти, следва да посочва наименованието на третата страна и номера на одобрението/регистрацията на предприятието, кораба фабрика, хладилния склад или хладилния кораб на страната на произход.
(6)
Също така е необходимо да се състави списък на одобрените предприятия, кораби фабрики или хладилни складове и списък на хладилните кораби, оборудвани в съответствие с изискванията на Директива 92/48/ЕИО на Съвета от 16 юни 1992 г. за определяне на минимални хигиенни норми за приложение при рибните продукти, чийто улов е осъществен на борда на определени плавателни съдове, в съответствие с член 3, параграф 1, буква а), i) от Директива 91/493/ЕИО (3). Тези списъци следва да бъдат изготвени на базата на информацията, подадена от DAVAR до Комисията. Следователно DAVAR носи отговорността за спазването на съответните разпоредби на Директива 91/493/ЕИО.
(7)
DAVAR е предоставила официални гаранции относно спазването на изискванията по отношение на контрола над рибните продукти, определени в глава V от приложението към Директива 91/493/ЕИО, както и във връзка с прилагането на хигиенни норми, еквивалентни на определените в споменатата директива.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Компетентният орган на Нова Каледония, който проверява и удостоверява съответствието на рибните продукти с изискванията на Директива 91/493/ЕИО, е Direction des Affaires Vétérinaires, Alimentaires et Rurales (DAVAR) към Département de l'Économie Rurale.
Член 2
1. Рибните продукти, внасяни в Общността от Нова Каледония, следва да отговарят на изискванията, определени в параграфи 2, 3 и 4.
2. Всяка пратка следва да бъде придружена от номериран, надлежно попълнен, подписан и датиран оригинален здравен сертификат, който се състои от един лист, в съответствие с образеца, даден в приложение I.
3. Продуктите следва да произхождат от одобрените предприятия, кораби фабрики или от хладилни складове, или от регистрираните хладилни кораби, изброени в приложение II.
4. Върху всички опаковки, с изключение на тези със замразени рибни продукти на едро, предназначени за производство на консервирани храни, се изписват с неизтриваеми букви думите „НОВА КАЛЕДОНИЯ“ и номерът на одобрението/регистрацията на предприятието, кораба фабрика, хладилния склад или хладилния кораб, откъдето произхождат продуктите.
Член 3
1. Сертификатът, посочен в член 2, параграф 2, трябва да бъде съставен на поне един от официалните езици на държавата-членка, където се извършва контролът.
2. Сертификатът съдържа името, длъжността и подписа на представителя на DAVAR и носи официалния печат на организацията, чийто цвят се различава от този на останалия текст.
Член 4
Настоящото решение се прилага от 20 декември 2002 г.
Член 5
Адресати на настоящото решение са държавите-членки.
Съставено в Брюксел на 29 октомври 2002 година.

Labels: 3
0
18
6